Lake District nasjonalpark

Lake District nasjonalpark er ein nasjonalpark i Cumbria i Nordvest-England som omfattar dei sentrale delane av Lake District-regionen, men ikkje byen Kendal, nokre kystområde og Lakeland-halvøyene. Landskapet her er blitt forma av isbrear og deretter av menneskelege aktivitetar som jordbruk, busetjing og gruvedrift gjennom fleire tusenår. Det er prega av fjell, dalar og vatn, steingardar og beiting av den lokale sauerasen herdwicksau.

Området blei utropt til nasjonalpark den 9. mai 1951, mindre enn ein månad etter opprettinga av den fyrste nasjonalparken i Storbritannia, Peak District. Han blei reelt skipa  13. august same året. Parken hadde den same utstrekkinga fram til 2016, då han blei utvida med 3 % i retning Yorkshire Dales nasjonalpark for å omfatta område med høg landskapsverdi som Lunedalen.

Lake District er den britiske nasjonalparken med flest besøkande i året, med 16,4 millionar vitjande rapportert i 2012. Han er den største av dei tretten nasjonalparkane i England og Wales, og den nest største i Storbritannia etter Cairngorms nasjonalpark i Skottland. Føremålet til parken er å verna landskapet mot uønskt endring frå industri eller handel. Det meste av landjorda i parken er i privat eige, rundt 55 % er registrert som jordbruksland. Landeigarar er mellom anna:
 Einskilde bønder og andre private eigarar. Over halvparten av jordbrukslandet blir drive av eigarane.
National Trust eig rundt 25 % av heile arealet (medrekna fleire sjøar og land av stor landskapsverdi).
 Forestry Commission og andre større skogeigarar.
United Utilities (eig 8 %)
 Lake District National Park Authority (eig 3,9 %)

Lake District National Park Authority som administrerer parken har hovudkontor i Kendal. Han driv eit besøkssenter ved Windermere i eit tidlegare herskapshus kalla Brockhole, Coniston Boating Centre, og fleire informasjonssenter.

Det blei gjort eit mislukka forsøk på å få parken registrert som naturarv, men dette feila på grunn av preget av menneskeleg aktivitet. I 2017 fekk området status som verdsarv innan kategorien kulturlandskap i staden.

Kjelder

Denne artikkelen bygger på «Lake District National Park» frå ,  den 9. juni 2021.  

Bakgrunnsstoff
 Lake District National Park Authority

Kategori:Lake District
Kategori:Nasjonalparkar i England
Kategori:Verneområde oppretta i 1951
Kategori:Cumbria